‏יום שני, 16 בדצמבר 2019

לכבוד,

מר חיים (ג׳ומס) אורון

יו״ר חבר הנאמנים ויו״ר ועדת האיתור

המכללה האקדמית בית ברל

בפתח דברי אומר כי לכבוד הוא לי להיענות לקול הקורא ולהגיש את מועמדותי לתפקיד נשיאת המכללה האקדמית בית ברל.

אני מגישה את מועמדותי לתפקיד הנשיאה מתוך אמונה ביכולתי להנהיג את המכללה אל השלב הבא במחזור החיים שלה.

שנים רבות אני עוקבת אחר התפתחות ההשכלה הגבוהה ובוחנת כווני התפתחות אפשריים עבור המכללה, מרבה לנסוע לכנסים בארץ ובעולם ולומדת על מוסדות אקדמיים הדומים לנו ונמצאים בסביבות אחרות.

אני מכירה לעומק את המכללה ומנוסה בניהול אקדמי והוכחתי כי אוכל להוביל צוותי עבודה להשגת מטרות, כיום מכהנת כדקאן פקולטה ומיישמת בה את תפיסת עולמי.

**חזון אקדמי, ערכים ומטרות בקידום המכללה האקדמית בית ברל**

המכללה האקדמית בית ברל כבר בת 70 ומתפקידנו לדאוג שהיא תהייה חזקה ורלוונטית גם בעוד 70 שנה.

החזון הוא למצב את המכללה ולקבעה כבעלת ערך ושם כמוסד אקדמי מן השורה הראשונה בארץ. מוסד שבו סגל אקדמי איכותי וחזק, שמציע תכניות אקדמיות מקצועיות וברמה גבוהה, שלומדים בו סטודנטים רבים וטובים יותר ושמקיים מערך קשרים ושותפיות עם גופים דומים ושותפים לעשיה בארץ ובעולם.

החזון שאתאר הוא להגיע להלן נשען על שימור היסודות הערכיים המוסדים שעליהם מושתתת המכללה האקדמית בית ברל כגוף אקדמי ועליהם כוחה וגאוותה והם:

* רב תחומיות של תחומי הלימוד
* אוריינטציה יישומית חברתית
* שותפות יהודית ערבית
* מסגרות פדגוגיות ייחודיות
* יזמות וחדשנות בשדה החינוך וההוראה

ערכים אלו, פרי חזונם של שני נשיאי המכללה האחרונים, חשובים וחיוניים כיום כבעבר. ערכים אלו חשובים למכללה שכן הם מגדירים ומבהירים מה מצפה מעצמו המוסד, הם אינם משתנים מעת לעת ואינם תלויי הקשר. ערכים אלו הם הבסיס של התרבות הארגונית שלנו ומפתח להצלחתה בטווח הארוך, שימורם יבטיח את יציבותו של ההמוסד והיושרה שלו. כעת נדרש לעצב דמותם בפועל של ערכים אלו כך שיעבירו את המכללה אל השלב הבא והמפותח יותר, במהלך אבולוציוני. החזון להלן נשען גם על יסודות חדשים, שנועדו ליישר קו עם מגמות עכשוויות בעולם ההשכלה הגבוהה ולהוביל כיוונים חדשות שיהלמו את העתיד. באופן הזה, תפיסתי את פניה העתידיות של המכללה נשען על אבולוציה ועל גנזיס גם יחד. זו שעת כושר לנצל את המנוף שקיבלנו במעבר לתקצוב ות״ת והאפשרות שניתנה למכללה להרחיב את גבולות המנדט

שלה במערכת ההשכלה הגבוהה אל עבר תחומים מעבר לחינוך.

להלן חמישה תחומים שצריך לקדם אליהם:

* בתחומי הליבה יהיה דוקטורט

לפעול לחיזוק המעמד האקדמי בתחומי הליבה - הכשרת מורים והוראת המקצועות, עד מתן דוקטורט. כמו כן לפעול מול ות״ת למתן דוקטורט בתכניות תואר שני עם תזה שיש לנו כיום.

בהיותנו מוסד ות״תי, מוצע לבדל עצמנו ממכללות לחינוך ולחתור לכך שנקפוץ מקבוצת המכללות לחינוך אל קבוצת האוניברסיטאות, ולא המכללות המתוקצבות.

* בתחומים החדשים תהליך הפיתוח יואץ

בפיתוח תכניות לימוד מעבר לחינוך מוצע לעמוד על כך שות״ת יאפשר לנו יותר גמישות בבניית תכניות ופתיחתן ובקצב מהיר יותר. תכניות אלו צריכות להיבנות בהתאם לחזון של מכללה בעלת גוון חברתי-יישומי.

מוצע לרכז מאמצים ליצירת אלטרנטיבות לכיווני פיתוח אפשריים. חשוב לעודד תרבות ארגונית שבה קיימת אווירת סקרנות ויצירה של הסגל ובה מסגרות שיח ששותפות לו הדיסציפלינות בכל התחומים ומכל הפקולטות על מנת למצוא את כיווני הפיתוח הבאים.

* הדירוג האקדמי של המכללה ישופר

ראש וראשון לכל פיתוח עתידי של המכללה הוא חיזוק הסגל האקדמי. מוסד אקדמי חזק פירושו סגל אקדמי חזק ואף נושא פרסים. סגל חזק יאפשר לנו לפתח תארים רבים וגבוהים יותר, יעניק לנו מיצוב גבוה יותר בשדה ההשכלה הגבוהה (בהתאם למספר פרסומים ואיכותם) ואף יביא לעליה במספר הנרשמים (סטודנטים מעדיפים ללמוד במקומות בהם סגל בעל שם). על מנת לאפשר פיתוח תכניות לימוד מעבר לחינוך חשוב לאפשר לחברי סגל חזקים מחקרית לבחון ולפתח תוכן אקדמי מתקדם ורלוונטי. כמו כן חשוב למצות את משאבי המחקר שמעמיד ות״ת לרשות המוסדות האקדמיים, לפתח קתדרות לתחומים של סגל מחקרית ולהעמיד משאבים להתפתחות סגל מצטיין.

* נכסים ייחודיים ישודרגו לתחומים אקדמיים חדשים

אני מציעה לחלץ מיזמי מפתח שעליהם גאוותנו מן התחום החברתי או ההקשר הבית-ספרי אל עבר מחלקות לייצור ידע אקדמי שיטתי, לרבות ייסוד תחומי מחקר חדשים.

הראשון הוא הוא מיזם חיים משותפים: כיום מרכז שמפעיל תכניות משלימות-חברתיות ופרוייקטים שונים בקמפוס. מוצע לפתח תואר ראשון BA בחינוך לחיים משותפים ושותפות יהודית ערבית ולחתור לתארים מתקדמים בתחום. במסגרת זו, נדרש לחזק את המכון הערבי שהוא נכס למכללה כולה, מתוך הבנה של ייחודו התרבותי. לתחום חשוב זה ממד בינלאומי וניתן יהיה לפנות אל האו״ם ומסגרותיו השונות ואל האיחוד האירופי כדי ליצור ענין במכללה להכרה בתחום מומחיות ייחודי זה שלנו.

השני הוא המרכז בובר לחינוך דיאלוגי: כיום תכנית תכנית ייחודית לתואר BEd (והגשה לתואר Med). אני מציעה לפתח תואר ראשון BA בחינוך דיאלוגי וכן להעמיד קתדרה לייצור ידע אקדמי בתחום זה. חינוך דיאלוגי יכול לשמש מושג מפתח בפניה למגזרים גדולים וחשובים שלא טופחו כל צרכם בהשכלה הגבוהה, כגון חרדים וערבים.

* חידוש ושינוי הוא יעד מתמשך

ההווה הטכנולוגי, הדיגיטלי והגלובלי מחייב את המכללה להתעדכן באופן מתמיד ולדעת להטמיע שינויים בתחומי הקוריקולום וההוראה, עלינו לכוון לקראת העתיד ואף להיות לפניו ולהוביל את הסטודנטים שלנו לכיוונו. מושגים דיכוטומיים כמו הוראה פרונטלית לעומת מקוונת יתפוגגו ויעברו לרצפים היברידיים בכל הקורסים. בכל התכניות ובאופן חוצה קוריקולום יידרשו מודעות גלובלית וממד בינלאומי והשוואתי. הדגש על כך שסטודנטים שלנו יוכלו להצליח בעולם של ניידות, שינוי מהיר, תלות הדדית ורשתות מידע. הדגש על מולטי-דיסציפלינריות, הבנה בין תרבותית ואתית, החיוניים כדי להשתתף, להוביל, להנהיג ולשגשג בשוק הגלובלי של רעיונות, תרבות וחינוך.

**גיוס משאבים**

גיוס משאבים חיוני לקיומו של מוסד אקדמי מודרני, שאינו יכול להישען על תקציבים ציבוריים בלבד. על כן, היבט חשוב ביותר ובסיס לביצוע פעולות פיתוח איכותיות וריכוז מאמצים בקידום הייחודיות שלנו הוא איתור מקורות לגיוס כספים מגורמים פרטיים. לנשיא המכללה תרומה מכרעת לגיוס כספים ועליו להפעיל אישית את כל הגורמים העוסקים בדבר.

לתפיסתי, מצוינות אקדמית היא שמביאה תרומות, על כן בסיס לגיוס תרומות הוא תשתית מחלקות אקדמיות חזקות וקתדרות שבראשן עומדים מומחים בעלי שם. מרצים מומחים בתחומם יכולים לקדם בעולם את גיוס המשאבים. חשוב לנו לחזק ולפתח את משרדי קשרי החוץ וגיוס המשאבים וכן לארגן מחדש ולהפנות משאבים ליחידות אינטרנט ותקשורת, שיווק ויחסי ציבור, שהיום חיוניים מאי פעם. חשוב ליצור קשרים עם המגזר העסקי שיתמכו בתכניות הפיתוח שלנו (כמו חינוך ותרבות דיגיטלית), להקים אגודות ידידים ייעודיות ועוד.

**מחשבות נוספות**

האתגרים שהמכללה עומדת בפניהם היום רבים מאי פעם, הם כוללים כניסת אוניברסיטאות ומכללות אזוריות להכשרה להוראה, ירידה בהרשמות למדעי הרוח והחברה ושחיקת מקצוע ההוראה, תחרות בזירת המכללות להכשרת עובדי הוראה, שינויים בביקושים להשכלה גבוהה ושינויים בדרישות סטודנטים מלימודים אקדמיים.

ניתוח מגמות בעולם האקדמיה (ארה״ב ואירופה) לעשור הבא מראה שינויים בדמות הסטודנטים שמחייבים שינוי מודל גיוס סטודנטים וגיבוש אסטרטגיות גיוס חדשות. ראשית, חל שינוי בדמות סטודנט המסורתי (אחרי צבא או אחרי תיכון), שמקדיש ללימודים אקדמיים תקופה מובחנת בתחילת חייו המקצועיים. הכיוון המתפתח הוא מעבר מלימודים כאפיזודה מובחנת בזמן ללימודים מתמשכים לאורך החיים. כיום ישנה הסכמה רחבה בין כלכלני עבודה שעובדים צריכים גישה להשכלה מתמשכת כדי ליישר קו עם האוטומציה המתגברת. בנוסף, לסטודנט החדש יש דרישות מהתואר ומהמוסד בו הוא לומד והוא מצפה מהמוסד לתכנית לימודים שתאפשר לו לנהל חיי עבודה מקבילים ותיקח בחשבון נסיון חיים לצורך אקרדיטציה. לבסוף, הסטודנט החדש מעוניין יותר ויותר בלימודים וירטואליים, מקורסים בודדים ועד תואר שכולו זמין אונליין ומקנה קרדיט אקדמי. מוסדות אקדמיים בעולם מתמודדים עם שינויים אלה, גם מל״ג דן באפשרות לשנות את מבנה התארים הקיים בישראל.

לפיכך, ההנהגה העתידית של המכללה האקדמית בית ברל תידרש לייצר מבנה ארגוני גמיש שיאפשר תמורות מהירות וביצוע רפורמות קוריקולריות מותאמות לנוף המשתנה של ההשכלה הגבוהה. יהיה עליה לבחון כיצד שינויים אלו משפיעים על תחומי הליבה של המכללה. יהיה עליה לפתח וליישם מדיניות חדשה לגיוס ולקידום של סגל מגוון, שיש לו יכולת אקדמית, מיומנויות תקשורת, אנרגיה ויכולת להוציא לפועל שינויים נדרשים עבור קהילת הסטודנטים שלנו.

 בכבוד רב פרופ׳ נורית בוכוייץ